মুশা শাহ
মুসা শাহ (ইংরেজি: Musha Shah) (? - মার্চ, ১৭৯২ খৃঃ) ছিলেন একজন ফকির বা সুফি সাধু। তিনি ফকির-সন্ন্যাসী বিদ্রোহে সক্রিয়ভাবে অংশগ্রহণ করেন। কিছু ঐতাহাসিকদের মতে, এই বিদ্রোহ ছিল ভারতের স্বাধীনতা আন্দোলনের প্রথম যুদ্ধগুলোর অন্যতম। তাঁর চাচা ফকির মজনু শাহের দলে তিনি ব্রিটিশ ইস্ট ইন্ডিয়া কোম্পানির বিরুদ্ধে অনেক যুদ্ধে অংশগ্রহণ করেন। ফকির মজনু শাহের অনুচরদের মধ্যে ছিলেন মুসা শাহ, চেরাগ আলী শাহ এবং পরাগল শাহ। মুসা শাহ ছিলেন ফকির মজনু শাহের ভ্রাতুষ্পুত্র এবং পরাগল শাহ ছিলেন তাঁর পুত্র। ১৭৮৭ সালে ফকির মজনু শাহের মৃত্যুর পর অন্যান্য ফকির বিদ্রোহীদের নিয়ে বিদ্রোহ অব্যাহত রাখেন। ১৭৮৮ সালের মার্চ মাসে তাঁর বাহিনী রাজশাহী জেলায় প্রবেশ করে। ২৪শে মার্চ রাণী ভবানীর বরকন্দাজ বাহিনীর সংগে তাঁর দলের যুদ্ধে বরকন্দাজ বাহিনী পরাজিত হয়। সরকারি বিবরণে জানা যায়, গ্রামবাসী কৃষকেরা বিদ্রোহীদের নানাভাবে সহযোগিতা করতেন। ২৮শে মে ১৭৮৭ তারিখে লেফটেন্যান্ট ক্রিস্টির আকস্মিক আক্রমণে তাঁর বাহিনী পলায়ন করেন। পরে রাজশাহী জেলায় তাঁর ও ফেরাগুল শাহের মধ্যে নেতৃত্ব নিয়ে দ্বন্দ্ব আরম্ভ হলে তিনি নিহত হন।